聞虜酋遁歸漠北
作者：陸游
朝代：宋

paragraphs: 幽州遺民欵塞来，来者扶老携其孩。
共言單于遠逃遁，一夕荆棘生燕臺。
天威在上賊膽破，捧頭鼠竄吁可哀。
妄期舊穴得孳育，不知天網方恢恢。
老上龍庭豈不遠，漢兵一炬成飛灰。
陛下中興天所命，築壇授鉞皆雄才。
煌煌九霄掲日月，浩浩萬里行風雷。
虢山多獸可遊獵，汝不請命何歸哉。